L-Arċisqof Charles Scicluna ħabbar li l-knejjes se jkunu miftuħa fil-Ġimgħa l-Kbira biex l-insara jkunu jistgħu jitolbu jew iqerru waqt li jħarsu r-restrizzjonijiet ordnati mill-awtoritajiet tas-saħħa. Dan ifisser li n-nies iridu jkunu tnejn, tnejn, jew bħala familja. L-Arċisqof qal dan waqt li kien qed jagħmel l-omelija fil-Katidral ta' San Pawl, l-Imdina, fl-okkażjoni taċ-ċelebrazzjoni ta' Ħamis ix-Xirka. Waqt li qal li Ġuda biegħ lil Ġesù għal 30 biċċa tal-fidda, staqsa kemm-il darba aħna begħna l-fidi jew il-prinċipji tagħna għall-flus. Meta tkellem dwar iċ-ċirkostanzi li fihom qed niċċelebraw it-Tridu tal-Għid, Mons. Scicluna qal li l-komunità Kattolika hija għal darb'oħra mċaħħda milli tiltaqa' fiżikament fil-knejjes biex tfakkar dan kollu. "Huma kemm huma meħtieġa r-restrizzjonijiet tħallux li dawn ir-restrizzjonijiet imewtu l-fidi fil-familji tagħna", qal l-Arċisqof. "Waqt li nirringrazzjaw lil kull min qiegħed jagħti daqqa ta' id biex il-liturġija tal-Isqof tixxandar, ma nistgħux ma ngħidux", qal l-Arċisqof, "li għajjejna nagħmlu l-isforzi kollha u ħaddieħor ma jimpurtahx." Huwa qal li erġajna ġejna fejn konna għax kien hemm xi ħadd ma jimpurtahx u bin-negliġenza tiegħu u bin-nuqqas ta' għaqal tiegħu reġa' ġabna fejn konna. "Mhux aċċettabbli l-aħwa li mal-ħażin jeħel it-tajjeb u li t-tajjeb li jimxi mal-protokolli tal-awtoritajiet tas-saħħa jkollu jagħmel sagrifiċċji kbar." L-Arċisqof qal li inti ċċaħħad il-komunità nisranija milli tiltaqa' għat-tlett ijiem tat-Tridu tal-Għid "hija deċiżjoni kiefra u kulħadd irid jieħu responsabbiltà tagħha inkluż quddiem Alla. Aħna nikkoperaw b'sens ta' responsabbiltà. Imma l-Mulej illum waqqaf ikla mhux show tat-televiżjoni. Illum stieden lill-poplu tiegħu biex jiċċelebra ikla ta' libertà mid-dittatorjat tal-Faragħun, minn kull min jaħseb li l-awtorità qiegħda biex iċċaħħad lilna mill-Għid." Mons. Scicluna kompla jgħid li waqt li nifhmu li s-saħħa tal-bniedem hija importanti, "id-dritt li nqimu lil Alla ħaj huwa wkoll essenzjali daqs il-ħajja. Mhuwiex fuq l-istess livell tal-banka tal-lottu u tas-supermarket. Dawk jistgħu jkunu essenzjali għal bwiet ta' xi ħadd u biex nixtru x'nieklu. Iżda llum il-Mulej ipoġġielna ikel li jrejjaqna spiritwalment." Huwa żied li jgħid li huwa sejħilna biex nieklu mill-istess mejda u altar il-Ġisem u d-Demm ta' Kristu. "U dan huwa ħobż li ma tixtrihx mis-supermarket. Id-demm ta' Ġesù ma għandux prezz għal min jemmen." 'Il-paċenzja tagħna għandha limitu" L-Arċisqof qal li qed javża lil min hu responsabbli li ma nerġgħux nagħmlu Għid bħal dan, waqt li żied jgħid li "il-paċenzja tagħna għandha l-limiti." Huwa qal li l-Knisja tikkopera kemm tista' u kemm tiflaħ iżda mhux aċċettabbli li minħabba t-traskuraġni nkomplu nħallsu prezz daqshekk qawwi u kiefer. Huwa appella li min qed isegwih għandu jsemma leħnu b'rispett u qawwa. Huwa fakkar lil kulħadd fid-dmir li nieħdu l-vaċċin għax hemm obbligu gravi li nħarsu l-ħajja tagħna u tal-oħrajn. Semma li għandna nirrispettaw ir-restrizzjonijiet imposti. Huwa rringrazzja lill-awtoritajiet u lill-frontliners fil-qadi tagħhom lill-komunita. "Il-Knisja f'dan ir-Randan, bil-kampanja Itma' u Libbes ippruvat tagħmel ħilitha biex tobdi l-kmand ta' Ġesù. Kont bil-ġuħ u tmajtuni, kont bil-għatx u sqejtuni, kont għeri u libbistuni. Min jaf kemm għad ikollna nsofru konsegwenzi ta' dak li għadda minna. Min jaf kemm ansjetà fil-poplu tagħna… Il-poplu tagħna għandu bżonn u dritt tal-faraġ li jagħtih il-Mulej". Filmat: Il-kampanja Randan 2021 Itma' u Libbes hemm bżonnha? F'Ħamis ix-Xirka filgħodu: Filmat: "Kull bniedem hu fraġli, tiskandalizzax bid-dgħufija tiegħek" – L-Arċisqof Scicluna L-Isqof Anton Teuma llejla mexxa l-funzjoni ta' Ħamis ix-Xirka mill-Katidral t'Għawdex.